এলিটদের আনাগোনায় সরগরম হয়ে উঠেছিল অনুষ্ঠান। বড়ো শিল্পপতি ব্যবসায়ীরা মঞ্চ উঠে বড়ো অংকের টাকা ডোনেটের প্রতিশ্রুতি দিলেন। অল্পক্ষণের ভেতরে অনেক টাকার ফান্ড হয়ে গেলো। আমারও ইচ্ছে হচ্ছিল মঞ্চে গিয়ে কিছু অনুদানের ঘোষণা দেই। কিন্তু এতো বড়ো বড়ো প্রতিশ্রুতির পর আমার হাজার খানেক টাকা দানের ঘোষণা শুনে লোকে হাসবে ভেবে আর সাহস হচ্ছিল না। কিন্তু কিছুক্ষণ পর মঞ্চ থেকে আমার নাম ভেসে এলো। অনুরোধ করা হলো অনুষ্ঠানটি নিয়ে কিছু মন্তব্য করার। আমি আবেগাপ্লুত হয়ে পড়লাম। থেমে থেমে খুব নান্দনিক ভাষায় রক্তদানের গুরুত্ব বোঝালাম সবাইকে। এবং এ-ও ঘোষণা দিলাম, খুব শীঘ্রই আমি মৃত্যুপথযাত্রী এসব দেবশিশুদের নিয়ে একটা উপন্যাস লিখব। নামও ঠিক করে ফেলেছি, দেবালয়। মুহুর্মুহু তালিতে সবাই স্বাগত জানাল আমাকে। সংক্ষিপ্ত আনুষ্ঠানিকতার মধ্যে দিয়ে অনুষ্ঠানটা শেষ হলো। শুরু হলো ভোজনপর্ব। সিনথিয়ার বাবা সাকিবুর রহমান সব টেবিলে ঘুরে ঘুরে অভ্যাগতদের কুশলাদি জানতে লাগলেন। উনি আমাদের টেবিলের কাছেই আসতেই চৈতি আর্কু হাসি দিয়ে বলল, কেমন বলল আমার দোস্ত।